*Lehdistötiedote 23.5.2017*

**Tasa-arvonäkökulmaa ja yhdenvertaisuutta ympäristötutkimukseen – SYKE emännöi Baltic Gender -hankkeen kokousta**

*Tutkimus- ja asiantuntijatehtävissä työskentelee entistä enemmän naisia – tutkimuslaitoksissa naistutkijoiden osuus voi olla miehiä suurempi. Silti vaativimmista asiantuntijatehtävistä vastaavat edelleen etupäässä miehet. Naisia on myös tyypillisesti vähemmän mukana tutkimusta ja sen suuntaamista koskevassa päätöksenteossa. Ratkaisuja tasa-arvon edistämiseen ympäristötutkimuksessa etsitään nyt viiden maan voimin Baltic Gender -hankkeessa.*

Tutkimuslaitoksissa ero sukupuolten välillä työtehtävien, resurssien ja kannustimien jakautumisessa voi olla huomattava. EU-tilastojen mukaan naisia ja miehiä väittelee suurin piirtein saman verran, mutta väitöksen jälkeen naisten akateeminen urakehitys lopahtaa. Tutkijanaisten arki voi myös poiketa tutkijamiesten arjesta monin tavoin. Perhepolitiikka, sukupuolittuneet tutkijaverkostot sekä laitosten ja tutkimusryhmien käytännöt voivat kaikki tuottaa ja ylläpitää eriarvoisuutta. Merentutkimus on esimerkki tieteenalasta, josta maailmanlaajuisesti katsottuna on kehkeytynyt varsin miesvaltainen ala.

Baltic Gender -hankkeessa selvitetään syitä, jotka estävät tasa-arvon toteutumista tutkimuslaitoksissa, sekä etsitään keinoja tilanteen korjaamiseksi. Tasa-arvon toteutumisessa on suuria eroja sekä maiden että tutkimusorganisaatioiden välillä. EU:n Horisontti 2020 -ohjelman rahoittama1 Baltic Gender -hanke2 vertailee myös näitä eroja. Syksyllä 2016 käynnistynyttä hanketta vetää Kielin merentutkimuskeskus GEOMAR Helmholtz 3. Muut mukana olevat tutkimusorganisaatiot ovat Warnemünden merentutkimuslaitos, Viron merentutkimuslaitos (Tarton yliopisto) ja Suomen ympäristökeskus. Hankepartnereina ovat myös Kielin, Klaipedan ja Lundin yliopistot, sekä Kielin ammattikorkeakoulu.

Hankkeessa vauhditetaan tasa-arvosuunnitelmien laadintaa ja jo olemassa olevien suunnitelmien toteutusta. Tasa-arvoasiat halutaan myös huomioida tutkimushankkeissa entistä suunnitelmallisimmin ja kattavammin. Lisäksi naisten urakehitystä tuetaan vertaistukiverkostoin sekä nostamalla esiin positiivisia roolimalleja merentutkimuksen ja tekniikan alalta. Hankkeen mentorointiohjelmalla puolestaan vahvistetaan uransa alussa olevia naistutkijoita. Tunnistamalla naistutkijoiden urakehityksen kriittiset kohdat ja parantamalla esimerkiksi työolojen perheystävällisyyttä voidaan edistää tasa-arvon toteumista myös tutkimuksessa.

”Tutkimuslaitosten tulee sitoutua monialaiseen tasa-arvotyöhön. Tasa-arvokysymykset tulee huomioida tutkimuksen käytännöissä niin, että mahdollisuudet tutkijanuran luomiseen ovat yhtäläiset kaikille. Lisäksi on tärkeää, että tiedontuotannossa tunnistetaan yhteiskunnan moninaisuus. Moniäänisyys tarjoaa myös perustan kriittiselle keskustelulle ja kestävien ratkaisujen tunnistamiselle”, painottaa erikoistutkija Helena Valve SYKEstä.

Baltic Gender -hankkeen vuosikokous Suomen ympäristökeskuksessa 30.5. – 1.6.2017, Mechelininkatu 34a, Töölö

*Lisätietoja*

Erikoistutkija

Helena Valve

+358295251723

etunimi.sukunimi@ymparisto.fi

[www.baltic-gender.eu/](http://www.baltic-gender.eu/)

syke.fi/hankkeet/balticgender